b'\n_START_ARTICLE_\nPredor Sveti Ilija\n_START_SECTION_\nLega in zna\xc4\x8dilnosti\n_START_PARAGRAPH_\nEnocevni predor je dolg 4248 m, ima 7,7 metra \xc5\xa1iroko cesti\xc5\xa1\xc4\x8de in servisno cev z zahodne strani, dolgo 4255,62 metra. Predor se nahaja na dr\xc5\xbeavni cesti D76, nekdanji D532. Te\xc4\x8de pod gorovjem Biokovo med naseljema Bast v ob\xc4\x8dini Ba\xc5\xa1ka Voda (na ju\xc5\xbeni strani) in Rastovac v ob\xc4\x8dini Zagvozd (na severni strani). _NEWLINE_Ime nosi po istoimenskem biokovskem vrhu, pod katerim te\xc4\x8de. Predor je \xc4\x8detrti najdalj\xc5\xa1i na Hrva\xc5\xa1kem, vendar ima od vseh hrva\xc5\xa1kih predorov dale\xc4\x8d najvi\xc5\xa1ji nadsloj (1336,5 metra; za primerjavo, najvi\xc5\xa1ji nadsloj predora Sveti Rok zna\xc5\xa1a 580 metrov in predora Karavanke 1120 metrov)._NEWLINE_Gradnja predora se je za\xc4\x8dela 25. marca 2008 s severne strani. Do preboja je pri\xc5\xa1lo 21. januarja 2010. Pri gradnji sta sodelovali podjetji Hidroelektra niskogradnja iz Zagreba, ki je vrtalo predor s severne strani, ter Konstruktor iz Splita, ki je predor vrtal z ju\xc5\xbene strani._NEWLINE_Predor je bil odprt 8. julija 2013. Cestnina, ki je od odprtja dalje za osebna vozila zna\xc5\xa1ala 20 kun in se je pla\xc4\x8devala na samodejni cestninski postaji na severni strani predora, je bila ukinjena 1. januarja 2018.'